Eddie og Suzanne

Eddie & Suzanne er en norsk dramafilm fra 1975, regissert av Arild Kristo. Filmen henter mye inspirasjon fra amerikanske dramafilmer som Bonnie and Clyde og Easy Rider, som var populære på 1960- og 1970-tallet. Den er også mye preget av den antiautoritære bølgen som veltet over Europa på slutten av 1960-tallet. Filmen ble Arild Kristos første og eneste spillefilm som regissør, og ble gitt ut på DVD i 2011 av NFI.

 Handling 
Filmen handler om Eddie og Suzanne, to unge mennesker som treffes tilfeldigvis på et diskotek i Stockholm. De blir forelsket i hverandre. Eddie har tidligere vært på kant med loven i Norge, og Suzanne er datteren av en tyrannisk svensk politimester. Eddie og Suzanne møter mye motstand og de får ikke lov til å være sammen, for Suzannes far mistenker at de to unge driver med narkotika. Eddie og Suzanne velger først å rømme til København, hvor de erklærer seg som ektefeller i en kirke. Senere drar de til Frankrike, og slår seg ned i Paris. Men Suzannes far har klart å få fransk politi til å lokalisere dem, og de flykter til Sør-Frankrike. Der blir Eddie pågrepet. Han klarer å rømme – men i flukten skyter han to politimenn. Eddie og Suzanne tar seg frem langs klippene ved havet. En natt stjeler de en båt, men blir oppdaget. Eddie blir såret av politiets kuler, og dør senere på en strand. Suzanne velger å skyte seg selv, og faller sammen over Eddies lik.

 Produksjonshistorie 
På slutten av 1960-tallet hadde fotografen Arild Kristo sett kortfilmene Undergrunnen (1966) og Kristoball (1967). I 1968 skrev han manus til en film med tittelen Autostrada. Året etter fikk han statsstøtte til prosjektet, og 17. juli 1969 ble innspillingen påbegynt på Mosseveien. Filmen skulle skildre en ung norsk kvinne (Unni Evjen) som sammen med en popmusiker (Arne Lindtner) kommer seg ut av en kriminell organisasjon som smugler heroin. Filmprosjektet ble forfulgt av ulykker, deriblant skader på råfilmen, manusomskrivelser, rollebyttinger og diverse utsettelser. Den svenske fotomodellen Yvonne Sparrbåge, Sverre Horge og veteranen Lauritz Falk kom inn som nye skuespillere i en helt ny historie med den nye tittelen Eddie & Suzanne. Prosjektet gikk til slutt tomt for penger, og Swedish Filmproductions kom inn for å redde prosjeket med mer støtte. Det skulle ta seks år før filmen hadde premiere i Bodø den 8. september 1975.

 Mottakelse 
Pressen hadde utvist stor interesse mens Kristo arbeidet med filmprosjektet. Da filmen var ferdig var anmelderne blandet i sin mottakelse, men stort sett positivt innstilt. Manus og handling ble kritisert, men Kristo ble karakterisert som et interessant filmtalent og en stor billedbegavelse. I Arbeiderbladet skrev Bjørn Granum: "Her har vi en stor filmskaper som nesten demonstrativt vi slå fast at film først og fremst er BILDER". I VG fikk filmen 5 på terningen, og i Aftenposten avsluttet Gunvor Gjessing sin anmeldelse med ordene: "Det krever begavelse å få hjerte til å rime på smerte enda en gang, og Arild Kristo har klart det". Filmen ble også vist i Sverige, hvor den fikk mer kritiske anmeldelser.  

 Rolleliste 

 Sverre Horge – Eddie
 Yvonne Sparrbåge – Suzanne
 Per-Axel Arosenius – Svensk politiassistent
 Henry Bon – Gendarm
 Edel Eckblad – Husmor
 Lauritz Falk – Suzannes far
 Ewert Granholm – Arbeidsgiver
 Inga Gustafsson – Prestens datter
 Reidar Jamvold – Prest
 Sossen Krohg – Fransk hybelvert
 Lars Lennartsson – Gullsmed
 Claude Robin – Gendarmbetjent
 André P. Vaillot – Fransk politi
 Marco Pannaggi – Fange, bartender på diskotek, politimann

 Eksterne lenker 

 Eddie og Suzanne hos Filmweb
 En flukt helt inn i døden - Om Arild Kristo og Eddie & Suzanne. Norsk filminstitutt (2012).

Kategori:Filmer fra 1975
Kategori:Norske filmer fra 1970-årene
Kategori:Norske dramafilmer
Kategori:Norskspråklige filmer